L'article 116.1 de l'Estatut d'autonomia de Catalunya atorga competències a la Generalitat en matèria d'agricultura i ramaderia, i estableix que correspon a la Generalitat la competència exclusiva en la regulació i el desenvolupament de l'agricultura, la ramaderia i el sector agroalimentari.
La Llei 18/2001, de 31 de desembre, d'orientació agrària, a l'article 7, estableix com un dels objectius millorar la producció agrícola i la sanitat vegetal, amb la introducció de sistemes de producció respectuosos amb el medi, la constitució d'agrupacions de productors que facilitin la integració d'innovacions per a la millora sanitària i la sostenibilitat i la promoció de programes de prevenció i lluita contra agents nocius vegetals i programes de gestió de residus.
La Llei de l'Estat 43/2002, de 20 de novembre, de sanitat vegetal, preveu mesures amb relació als mitjans de defensa fitosanitària, estableix condicions per a la comercialització i l'ús dels productes fitosanitaris i promou les agrupacions d'agricultors per a la lluita en comú contra les plagues.
La Directiva 2009/128/CE del Parlament europeu i del Consell, de 21 d'octubre de 2009, per la qual s'estableix el marc d'actuació comunitària per aconseguir un ús sostenible dels plaguicides, estableix un seguit de mesures per aconseguir un ús sostenible dels plaguicides mitjançant la reducció dels riscos i els efectes de l'ús dels plaguicides en la salut humana i el medi ambient, i el foment de la gestió integrada de plagues i de plantejaments o tècniques alternatives com les alternatives no químiques als plaguicides.
Igualment cal tenir en compte, com a marc normatiu, el Reglament (CE) 1107/2009 del Parlament Europeu i del Consell, de 21 d'octubre de 2009, relatiu a la comercialització de productes fitosanitaris i pel qual es deroguen les directives 79/117/CEE i 91/144/CEE del Consell.
Per mitjà del Reial decret 1311/2012, de 14 de setembre, pel qual s'estableix el marc per aconseguir un ús sostenible dels productes fitosanitaris, es crea el Registre oficial de productors i operadors de mitjans de defensa fitosanitària.
A Catalunya, la lluita en comú contra les plagues es realitza mitjançant les agrupacions de defensa vegetal (ADV), regulades per l'Ordre d'11 d'abril de 1983.
En aquesta Ordre es va establir que s'han d'inscriure en un Registre que s'havia de crear en el Servei de Protecció dels Vegetals.
Per altra banda, des de la seva creació el mon agrari ha sofert un seguit de canvis entre els quals destaca la inclusió de l'ús sostenible dels productes fitosanitaris.
Cal, per tant, una adequació d'aquesta figura, que ha donat tan bons resultats en la lluita contra les plagues, a la situació actual, establint una nova regulació i un règim jurídic per a les agrupacions de defensa vegetal que n'estableixi les finalitats, els requisits i les obligacions que han de complir, i creant un procediment per al seu reconeixement que comporta la seva inscripció al Registre.
D'altra banda, les agrupacions de defensa vegetal (ADV), per mitjà dels seus tècnics, fan una tasca d'assessorament en la utilització dels mitjans de defensa fitosanitària i de la prevenció i lluita contra els organismes nocius dels vegetals.
Per tant, es poden considerar com uns operadors més en l'àmbit dels mitjans de defensa fitosanitària, i a aquest efectes és procedent la seva inclusió en el Registre oficial de productors i operadors de mitjans de defensa fitosanitària de Catalunya que es crea en aquest Decret.
L'article 5 de la Directiva 2009/128/CE del Parlament Europeu i del Consell, de 21 d'octubre de 2009, per la qual s'estableix el marc d'actuació comunitària per aconseguir un ús sostenible dels plaguicides, estableix que s'ha de vetllar perquè els usuaris professionals, distribuïdors i assessors tinguin accés a una formació adequada.
A Catalunya l'Ordre ARP/455/2006, de 22 de setembre, per la qual es regula la formació de les persones que realitzen activitats relacionades amb la utilització de productes fitosanitaris, regulava els cursos de formació i l'obtenció dels diferents carnets d'aplicadors i manipuladors de productes fitosanitaris.
Atès que la directiva és posterior a l'Ordre esmentada, cal adequar el contingut dels cursos a les exigències de la Directiva.
L'Ordre AAM/188/2013, de 21 de juny, per la qual es regula el procediment per al reconeixement de la condició de persona assessora en gestió integrada de plagues, estableix els requeriments necessaris per tal que una persona pugui realitzar les tasques d'assessorament en gestió integrada de plagues.
Atenent els criteris de simplificació i de reducció de normes cal unificar en una mateixa norma i en un sol registre tots els operadors que d'una manera o altra tenen alguna relació amb els mitjans de defensa fitosanitària en qualsevol de les vessants, fabricació, distribució, comercialització, aplicació, manipulació i assessorament en la correcta aplicació, sigui de forma individual o col·lectiva mitjançant les ADV.
En aquest sentit s'incorpora en la present disposició la normativa existent per al reconeixement de la condició de persona assessora en gestió integrada de plagues i per a l'emissió del carnet d'aplicador i manipulador de productes fitosanitaris.
Es conserven els procediments establerts i en la sol·licitud corresponent es demana també la inscripció en el Registre de tal manera que el reconeixement de la condició de persona assessora en gestió integrada de plagues o l'emissió del carnet d'aplicador i manipulador de productes fitosanitaris comporta la inscripció en el Registre oficial de productors i operadors de productes fitosanitaris.
D'altra banda, la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior, estableix les disposicions generals necessàries per facilitar l'exercici de la llibertat d'establiment dels prestadors de serveis i la lliure circulació de serveis, mantenint, alhora, un nivell elevat de qualitat en els serveis, amb l'objectiu principal d'estrènyer cada cop més els llaços entre els estats i els pobles d'Europa i de garantir el progrés econòmic i social mitjançant la creació d'un espai únic, sense fronteres interiors, en el qual resti garantida la lliure circulació dels serveis.
Amb aquesta finalitat, la Directiva estableix directrius per simplificar els procediments administratius, fomentar una bona qualitat dels serveis, promoure un marc regulador transparent, predictible i favorable per a l'activitat econòmica i impulsar la modernització de les administracions públiques per tal de respondre a les necessitats de les empreses i millorar la protecció dels drets de les persones consumidores i usuàries.
A Catalunya, aquesta Directiva ha generat la Llei 5/2010, de 26 de març, de bases de delegació en el Govern de la potestat legislativa per a l'adequació de les normes amb rang de llei vigents de Catalunya a la Directiva, i el Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior.
Alhora, el procés d'implementació de la Directiva requereix també adaptar la normativa amb rang reglamentari als criteris i principis de la Directiva, a la Llei 5/2010, de 26 de març, i al Decret legislatiu 3/2010, de 5 d'octubre.
Aquest Decret conté finalment dues disposicions addicionals segons les quals el departament competent en matèria agrària habilitarà els mitjans necessaris per tal que els tràmits i procediments regulats es puguin anar tramitant progressivament per via electrònica i no ha d'exigir la documentació prevista per aquest Decret si pot obtenir-la d'altres òrgans o administracions per mitjans telemàtics.
D'acord amb el Dictamen del Consell de Treball Econòmic i Social de Catalunya;
A proposta del conseller d'Agricultura, Ramaderia, Pesca, Alimentació i Medi Natural d'acord amb el dictamen de la Comissió Jurídica Assessora, i amb la deliberació prèvia del Govern,
Crear el Registre oficial de productors i operadors de mitjans de defensa fitosanitària de Catalunya (en endavant, Registre).
Regular la capacitació per a l'aplicació i manipulació de productes fitosanitaris.
Regular el reconeixement de la condició de persona assessora en gestió integrada de plagues.
Establir el règim jurídic de les agrupacions de defensa vegetal.
2.1 L'àmbit d'aplicació d'aquest Decret s'estén a:
a) Les persones físiques o jurídiques que fabriquin, comercialitzin, distribueixin o manipulin mitjans de defensa fitosanitària d'ús professional i que tinguin el domicili legal a Catalunya.
b) Les persones físiques o jurídiques que realitzin algun tractament fitosanitari com a prestació de serveis i que tinguin el domicili legal a Catalunya.
2.2 L'àmbit d'aplicació d'aquest Decret també s'estén a les persones físiques assessores en gestió integrada de plagues i als usuaris professionals de productes fitosanitaris, i en concret:
a) Les persones físiques que apliquin directament o manipulin productes fitosanitaris d'ús professional dins el territori de Catalunya i tinguin el domicili legal a Catalunya.
b) El personal tècnic que tingui la formació necessària per ser persona assessora en gestió integrada de plagues que tingui el domicili legal a Catalunya i no estigui inscrit en una altra comunitat autònoma.
a) Producte fitosanitari: els definits com a tals en l'article 2 del Reglament (CE) núm. 1107/2009 del Parlament Europeu i del Consell, de 21 d'octubre de 2009, relatiu a la comercialització de productes fitosanitaris i que estiguin destinats a un dels usos següents:
1) Protegir els vegetals o els productes vegetals de tots els organismes nocius o evitar l'acció d'aquests, excepte quan els dits productes s'utilitzin principalment per motius d'higiene i no per a la protecció de vegetals o productes vegetals.
2) Influir en els processos vitals dels vegetals com, per exemple, les substàncies que influeixen en el seu creixement, però de forma diferent dels nutrients.
3) Millorar la conservació dels productes vegetals, sempre que les substàncies o productes de què es tracta no estiguin subjectes a disposicions comunitàries especials sobre conservants.
4) Destruir vegetals o parts de vegetals no desitjats, excepte les algues, a menys que els productes siguin aplicats al sòl o a l'aigua per protegir els vegetals.
5) Controlar o evitar el creixement no desitjat de vegetals, excepte les algues, a menys que els productes siguin aplicats al sòl o a l'aigua per protegir els vegetals.
b) Operador/a: qualsevol persona física o jurídica que du a terme, amb ànim de lucre o sense, activitats relacionades amb qualsevol de les etapes de fabricació, comercialització, distribució, manipulació i aplicació de mitjans de defensa fitosanitària.
També tenen la consideració d'operador totes les persones físiques o jurídiques i entitats que assessoren en la correcta utilització dels mitjans de defensa fitosanitària.
c) Usuari professional: qualsevol persona que usi mitjans de defensa fitosanitària en l'exercici de la seva activitat professional, inclosos els operadors, tècnics, empresaris o treballadors autònoms, tant en els usos agraris com en els usos no agraris.
d) Distribuïdor: qualsevol persona física o jurídica que comercialitzi un mitjà de defensa fitosanitària, inclosos majoristes, minoristes, venedores i proveïdors.
e) Persones assessores en gestió integrada de plagues: l'assessor/a en gestió integrada de plagues és qualsevol persona que hagi adquirit uns coneixements adequats i assessori sobre la gestió integrada de plagues i l'ús segur dels productes fitosanitaris, a títol professional o com a part d'un servei comercial, inclosos els serveis autònoms privats, els serveis de les agrupacions de defensa vegetal reconegudes oficialment, els serveis de les entitats inscrites al registre d'entitats d'assessorament agrari de Catalunya i els serveis d'assessorament públic, operadors comercials, productors d'aliments i minoristes, si s'escau.
f) Mitjans de defensa fitosanitària: els productes, organismes, dispositius i elements destinats a controlar els organismes nocius, evitar-ne els efectes o incidir sobre el procés vital dels vegetals de forma diferent dels nutrients.
Inclou els productes fitosanitaris i els altres mitjans de defensa fitosanitària.
g) Altres mitjans de defensa fitosanitària: els definits com a tals en l'article 45 de la Llei de sanitat vegetal 43/2002.
1) Els productes fitosanitaris.
3) Els organismes de control biològic exòtics.
4) Els equips i la maquinària d'aplicació dels productes fitosanitaris.
h) Gestió integrada de plagues: l'examen acurat de tots els mètodes de protecció vegetal disponibles i posterior integració de mesures adequades per evitar el desenvolupament de poblacions d'organismes nocius i mantenir l'ús de productes fitosanitaris i altres formes d'intervenció en nivells que estiguin econòmicament i ecològicament justificats i que redueixin o minimitzin els riscos per a la salut humana i el medi ambient.
La gestió integrada de plagues destaca el creixement d'un cultiu sa amb la mínima alteració possible dels agroecosistemes i promou els mecanismes naturals de control de plagues.
i) Comercialització de mitjans de defensa fitosanitària: la tinença amb el propòsit de venda incloses l'oferta per la venda o qualsevol altra forma de transferència, sigui a títol onerós o gratuït, així com la venda, distribució o altres formes de transferència, però no la devolució al venedor anterior.
El despatx a lliure pràctica constituirà comercialització a efectes de la present disposició.
j) Plaga: organisme nociu de qualsevol espècie, raça o biotip vegetal o animal o agent patogen danyós per als vegetals o els productes vegetals.
k) Mètodes no químics: mètodes alternatius als productes fitosanitaris de naturalesa química per a la protecció fitosanitària i la gestió de plagues, basats en tècniques agronòmiques com les esmentades a l'annex III, punt 1, de la Directiva 2009/128/CE, o mètodes físics, mecànics, o biològics de control de plagues.
l) Empresa proveïdora de material vegetal: la persona física o jurídica que produeix, emmagatzema i/o comercialitza o posa en el mercat material vegetal.
3.2 Són d'aplicació igualment les definicions establertes en les normes següents:
- Llei de l'Estat 43/2002, de 20 de novembre, de sanitat vegetal.
- Reglament (CE) núm. 1107/2009 del Parlament Europeu i del Consell, de 21 d'octubre de 2009, relatiu a la comercialització de productes fitosanitaris i pel qual es deroguen les Directives 79/117/CEE i 91/414/CEE del Consell.
- Directiva 2009/128/CE del Parlament Europeu i del Consell, de 21 d'octubre de 2009, per la qual s'estableix el marc de l'actuació comunitària per aconseguir un ús sostenible dels plaguicides (Text pertinent a efectes de l'EEE).
El registre oficial de productors i operadors de mitjans de defensa de Catalunya és un registre administratiu en el qual s'han d'inscriure, prèviament a l'exercici de l'activitat, totes les persones físiques o jurídiques que tinguin el domicili legal a Catalunya i que realitzin una de les activitats següents i les agrupacions de defensa vegetal:
a) El subministrament dels mitjans de defensa fitosanitària, incloent la fabricació o producció, comercialització, logística, emmagatzematge, distribució i venda o cessió en general.
b) La realització de tractaments fitosanitaris, tant per mitjans terrestres com aeris, o en magatzems o altres locals, quan es tracti de:
La prestació de serveis, tant per empreses o altres entitats, amb el seu propi personal.
La desinfecció de llavors i tractaments postcollita amb caràcter industrial o corporatiu, mitjançant instal·lacions o equips fixos.
c) L'assessorament en gestió integrada de plagues, en concepte de prestació de serveis a explotacions agràries, a entitats o a particulars.
d) La manipulació i utilització de mitjans de defensa fitosanitària d'ús professional.
e) Les agrupacions de defensa vegetal legalment constituïdes i reconegudes pel departament competent en matèria d'agricultura.
Adscripció del Registre i òrgans competents
5.1 El Registre s'adscriu a la direcció general competent en matèria d'agricultura.
5.2 La direcció, la supervisió, el control i la coordinació corresponen a la subdirecció general competent en matèria d'agricultura.
5.3 La gestió de les seccions I, II i IV del Registre correspon als serveis territorials del departament competent en matèria d'agricultura.
La gestió de la secció III i V del Registre correspon al servei competent en matèria de sanitat vegetal del departament competent en matèria d'agricultura.
El Registre s'estructura en les seccions següents:
a) Secció I. Sector subministrador de mitjans de defensa fitosanitària d'ús professional, especificant segons les activitats següents:
1) Fabricació o producció material, incloent l'activitat d'emmagatzematge a les mateixes instal·lacions de la factoria.
2) Comercialització o posada en el mercat, que comprèn la importació.
Implica la titularitat de l'autorització del producte i la responsabilitat inherent, i inclou, si s'escau, la responsabilitat directa o subsidiària sobre la fabricació i la logística.
3) Distribució o organització de la venda a l'usuari en general.
Implica, si s'escau, la responsabilitat subsidiària sobre la logística.
4) Logística, inclòs el transport i l'emmagatzematge en cas que es realitzi com a activitat específica independent, per compte del responsable de la comercialització o del distribuïdor.
Sector dels tractaments fitosanitaris, diferenciant entre:
a) Prestació de serveis d'aplicació de productes fitosanitaris, sigui per compte de tercers o dels mateixos socis o sòcies de l'entitat o cooperativistes.
b) Aplicació de productes fitosanitaris, amb caràcter industrial i per compte propi, mitjançant equips o instal·lacions fixos.
Persones assessores en gestió integrada de plagues dels vegetals.
Manipulació i utilització de productes fitosanitaris d'ús professional on han d'estar inscrits els usuaris professionals i on s'ha d'especificar el seu nivell de capacitació, distingint entre:
2) Nivell de capacitació qualificat
3) Nivell de capacitació fumigador
4) Nivell de capacitació pilot aplicador
e) Secció V. Agrupacions de defensa vegetal.
7.1 Les persones a què fa referència l'article 2, prèviament a l'inici de l'activitat, han de sol·licitar la inscripció a l'òrgan competent de la gestió de la secció corresponent del Registre.
7.2 La sol·licitud d'inscripció a les seccions I i II es formalitza en un imprès normalitzat que es pot descarregar des de la seu corporativa electrònica de la Generalitat de Catalunya o obtenir en qualsevol dependència del departament competent en matèria d'agricultura, o de la Xarxa d'Oficines de Gestió Empresarial.
La sol·licitud s'ha d'adreçar a l'òrgan competent de la gestió de la secció corresponent del Registre i s'ha de presentar en aquestes oficines, o a la Xarxa d'Oficines de Gestió Empresarial de la Generalitat de Catalunya, sens perjudici de fer ús de la resta de mitjans que estableix la Llei 26/2010, del 3 d'agost, de règim jurídic i procediment de les administracions públiques de Catalunya.
En aquest cas, la Xarxa d'Oficines de Gestió Empresarial de la Generalitat de Catalunya pot fer la verificació formal de la documentació presentada, i una vegada realitzada la verificació formal ha de trametre aquesta documentació a l'òrgan competent de la gestió de la secció corresponent del Registre per al seu estudi i tramitació.
7.3 El model de sol·licitud ha de contenir la declaració responsable segons la qual es compleixen tots els requisits que estableixen aquest Decret i la normativa sectorial aplicable i ha d'informar de la documentació que la persona interessada ha de presentar per acreditar la identitat i la representació de la persona sol·licitant en el cas que no autoritzi la comprovació telemàtica d'aquestes dades per part de l'Administració i, si s'escau, dels estatuts.
7.4 La sol·licitud ha d'anar acompanyada de la documentació següent:
a) Memòria descriptiva de les activitats, d'acord amb el model normalitzat per a cada secció, que es pot obtenir a la seu corporativa electrònica de la Generalitat de Catalunya o en qualsevol dependència del departament competent en matèria d'agricultura o de la Xarxa d'Oficines de Gestió Empresarial.
b) Relació del personal afecte a l'activitat o activitats referides, que manipuli o apliqui mitjans de defensa fitosanitària, especificant la ubicació dels llocs de treball així com la titulació o capacitació de les persones que tinguin o desenvolupin activitats per a les quals la normativa vigent la requereixi.
c) La relació dels establiments o locals afectes a l'activitat o activitats referides, especificant si es tracta d'instal·lacions industrials, magatzems o altres locals o oficines.
7.5 La inexactitud, falsedat o omissió, de caràcter essencial, de qualsevol dada en una declaració responsable comporta, amb audiència prèvia a la persona interessada, deixar sense efecte la inscripció corresponent i impedeix l'exercici del dret o de l'activitat afectada.
S'entenen de caràcter essencial les dades identificatives de la persona sol·licitant i la previsió de les activitats a desenvolupar, i la informació indicada a les lletres b) i c) de l'apartat 7.4 d'aquest article.
7.6 No obstant això, no cal presentar la documentació que ja s'hagi presentat anteriorment en el departament competent en matèria d'agricultura o davant de la Xarxa d'Oficines de Gestió Empresarial de la Generalitat de Catalunya, o en qualsevol altre organisme de l'Administració, i les dades de la qual no hagin variat i continuïn essent vigents.
En aquest cas, quan s'iniciï el procediment administratiu en una oficina del departament competent en matèria d'agricultura diferent d'aquella on es va presentar la documentació o a la Xarxa d'Oficines de Gestió Empresarial, cal indicar a l'imprès de sol·licitud en quin procediment i quina unitat es va presentar la documentació.
7.7 La sol·licitud d'inscripció en les seccions III, IV i V estarà inclosa en les sol·licituds previstes en els capítols 3, 4 i 5 de la present disposició, de tal manera que:
a) Les persones a les quals s'ha expedit un carnet d'aplicador i manipulador de productes fitosanitaris seran inscrites a la secció IV del Registre.
En el moment del lliurament del carnet d'aplicador i manipulador de productes fitosanitaris es comunicarà el número d'inscripció en el Registre.
b) Les persones a les quals s'ha reconegut la condició de persones assessores en gestió integrada de plagues seran inscrites a la secció III del Registre.
A aquests efectes, en la resolució de reconeixement, s'ha de fer menció expressa del número d'inscripció en el Registre.
c) Les ADV que han estat reconegudes seran inscrites a la secció V del Registre.
A aquest efectes, en la resolució de reconeixement, s'ha de fer menció expressa del número d'inscripció en el Registre.
7.8 Rebuda la sol·licitud i la documentació corresponent, si l'òrgan instructor comprova que les dades aportades són incompletes o incorrectes, ha de requerir la persona sol·licitant perquè en un termini de deu dies esmeni les deficiències observades.
Transcorregut aquest termini sense que s'hagi donat compliment al requeriment, es considera que la persona sol·licitant desisteix de la seva sol·licitud.
7.9 L'òrgan competent de la gestió de la secció corresponent del Registre, un cop verificat el contingut de la sol·licitud i la conformitat amb el que estableixen el apartats 3 i 4, ha de dictar la corresponent resolució, i en cas favorable, efectuar la inscripció i assignar el número de registre.
7.10 La resolució s'ha de dictar i notificar a la persona sol·licitant en el termini màxim de 40 dies a comptar des de la presentació de la sol·licitud d'inscripció.
7.11 La resolució de desestimació ha de ser motivada.
Contra aquesta resolució es pot interposar recurs d'alçada en el termini d'un mes a comptar de la notificació.
7.12 En cas que una mateixa persona física tingui carnets d'aplicador o manipulador de productes fitosanitaris per a més d'un nivell, la inscripció a la secció IV del registre s'ha de realitzar pel nivell de capacitació més alt assolit.
8.1 Realitzada la inscripció, l'òrgan gestor del Registre ho ha de notificar a la persona interessada mitjançant l'emissió d'un certificat d'inscripció en el qual han de constar les dades següents:
a) Número d'inscripció en el Registre.
c) La denominació comercial si és diferent del nom del o de la titular.
d) El carrer o via i el número o punt quilomètric on estigui ubicat l'establiment o el domicili del servei.
8.2 L'òrgan gestor del Registre ha de comunicar a l'ajuntament on estigui ubicada l'activitat les inscripcions realitzades a les seccions I i II, mitjançant la tramesa d'una còpia del certificat d'inscripció.
Aquesta comunicació no és necessària si l'interessat ha aportat a la comunicació prèvia la llicència d'activitat atorgada per l'ajuntament.
8.3 El termini de validesa del certificat d'inscripció en les seccions I i II és de deu anys des de la data de la inscripció o de la darrera modificació realitzada.
Passat aquest termini cal sol·licitar un nou certificat d'inscripció.
Modificació de les dades registrals
9.1 En el cas que es produeixi qualsevol modificació de les dades que consten en el registre, la persona interessada ha de presentar una sol·licitud de modificació de la inscripció que contingui la informació o documentació que s'altera.
Aquesta sol·licitud s'ha d'adreçar a l'òrgan gestor on es va fer la inscripció i s'ha de presentar en aquestes oficines, o davant de la Xarxa d'Oficines de Gestió Empresarial de la Generalitat de Catalunya, sens perjudici de fer ús de la resta de mitjans que estableix la Llei 26/2010, del 3 d'agost.
9.2 Rebuda la sol·licitud de modificació i la documentació corresponent, si l'òrgan instructor comprova que les dades aportades són incompletes o incorrectes, ha de requerir la persona titular perquè en un termini de deu dies esmeni les deficiències observades.
Transcorregut aquest termini sense que s'hagi donat compliment al requeriment, s'ha de procedir a dictar resolució de desistiment de la sol·licitud.
9.3 L'òrgan competent de la gestió de la secció corresponent del Registre, un cop comprovat el compliment dels requisits exigits en la normativa corresponent, ha de dictar la resolució de modificació, la qual cosa comporta la seva inscripció en el Registre.
9.4 La resolució s'ha de dictar i notificar a la persona sol·licitant en el termini màxim de 40 dies a comptar des de la presentació de la sol·licitud de modificació.
En cas de manca de resolució expressa de la sol·licitud, la persona sol·licitant pot entendre estimada la sol·licitud per silenci administratiu.
9.5 La resolució de desestimació ha de ser motivada.
Contra aquesta resolució es pot interposar recurs d'alçada dels serveis territorials del departament competent en matèria de ramaderia en el termini d'un mes a comptar de la notificació.
9.6 Les modificacions que comportin una modificació de les dades del certificat d'inscripció comporta l'emissió i la notificació d'un nou certificat d'inscripció.
Baixa de la inscripció en el Registre
La baixa de la inscripció en el Registre es produeix:
a) A petició de la persona titular de la inscripció en el Registre.
b) D'ofici quan, transcorregut el termini de validesa del certificat d'inscripció o del carnet d'aplicador i manipulador de productes fitosanitaris, la persona titular de l'activitat no n'hagi sol·licitat la renovació tal com estableix l'article 19.
En aquest cas, sempre que l'Administració constati que la persona titular de la inscripció ha cessat en l'activitat, s'inicia l'expedient de cancel·lació de la inscripció al registre.
A aquests efectes, es tramet a la persona titular de l'activitat una proposta de resolució de baixa del Registre.
Transcorregut el termini de deu dies per presentar al·legacions i la documentació que es consideri adient en defensa dels seus drets i interessos, la persona titular del servei territorial corresponent del departament competent en matèria d'agricultura en els supòsits de les seccions I o II o IV dicta la resolució de baixa de la inscripció.
Contra aquesta resolució es pot interposar recurs d'alçada davant del director/a general competent en matèria d'agricultura en el termini d'un mes a comptar de la notificació.
c) D'ofici, en el cas de les persones assessores en gestió integrada de plagues, quan l'Administració constati que la persona titular de la inscripció ha cessat en l'activitat.
El procediment de baixa del Registre és el que estableix el punt b) d'aquest article, excepte l'òrgan competent per dictar la resolució, que en aquest cas serà el subdirector o subdirectora general competent en matèria d'agricultura.
d) D'ofici, en el cas de les ADV, com a conseqüència de la retirada del reconeixement.
En el procediment de retirada del reconeixement s'ha d'explicitar que també comporta la baixa del Registre.
e) D'ofici quan l'Administració local competent procedeixi a la revocació de la llicència d'obertura de l'establiment i quan el servei territorial del departament competent en matèria d'agricultura rebi la notificació d'aquesta revocació.
f) Com a conseqüència d'un expedient sancionador ferm o d'una sentència judicial ferma en què l'òrgan competent resolgui, com a sanció accessòria, el tancament de l'activitat o la baixa del registre.
11.1 Les dades que consten en el Registre per les seccions I, II són les següents:
b) El nom i cognoms o denominació social del o de la titular, i si s'escau el sexe.
d) La direcció postal del seu domicili legal, telèfon i, si s'escau, correu electrònic.
e) En el cas de persones jurídiques, el nom del representant legal amb les seves dades personals (nom i cognoms, NIF, domicili, telèfon, correu electrònic si s'escau) i sexe.
f) El nom comercial de l'establiment, empresa o servei.
g) El nom del responsable tècnic i sexe.
h) Els tipus d'activitats que realitza i les classes de productes que pretén produir, emmagatzemar, manipular o emprar, incloent la classificació de la perillositat dels productes i els tipus de tractaments o altres serveis que vulgui prestar.
11.2 Les dades que consten en el Registre per a la secció III són les enumerades en els apartats a, b, c, i d de l'apartat 1 d'aquest article.
11.3 Les dades que consten en el Registre per a la secció IV són, a més de les enumerades en els apartats a, b, c, d i h de l'apartat 1 d'aquest article:
a) Nivell de capacitació assolit.
b) Data de caducitat del carnet d'aplicador i manipulador de productes fitosanitaris.
11.4 Les dades que consten en el Registre per a la secció V són, a més de les enumerades en els apartats a, b, c, d i e de l'apartat 1 d'aquest article:
a) Data de reconeixement de l'ADV.
b) Àmbit territorial de l'entitat.
c) Municipis de l'àmbit territorial.
d) Superfície desglossada per cultius.
e) Relació dels tècnics de l'ADV i les seves dades identificatives.
11.5 La persona física o jurídica titular de la inscripció és la responsable de la veracitat de les dades que consten al Registre i de comunicar les modificacions a fi de mantenir-les actualitzades.
11.6 Les dades que consten en el registre tenen la consideració d'accés públic, respectant la normativa en matèria de protecció de dades de caràcter personal.
Les persones físiques o jurídiques que realitzen alguna de les activitats indicades a l'article 2, i que estan inscrites en el registre, han de:
a) Complir la legislació sanitària bàsica i específica dels sectors motiu de l'activitat i mantenir el seu compliment durant l'exercici de l'activitat.
b) Disposar, en el cas de les seccions I i II, que la persona amb responsabilitat tècnica de l'activitat tingui la capacitació suficient d'acord amb la normativa vigent sobre la matèria o tenir un tècnic amb titulació universitària habilitadora de les especificades a l'annex 3 en el cas de comercialitzar productes fitosanitaris.
c) Disposar que el personal manipulador dels productes regulats en el present Decret tingui la capacitació necessària d'acord amb la normativa vigent sobre la matèria.
Les persones que desenvolupen activitats relacionades amb la utilització de productes fitosanitaris han d'acreditar uns coneixements d'acord amb uns nivells de capacitació en funció de les activitats a realitzar.
Nivells de capacitació relacionats amb l'aplicació i manipulació de productes fitosanitaris
Els nivells de capacitació són els següents:
Persones que han d'acreditar un nivell de capacitació
Els nivells de capacitació que estableix l'article anterior s'exigeixen a les persones que s'indiquen en els apartats següents:
El personal auxiliar de tractaments terrestres i aeris inclosos els no agrícoles i els/les agricultors/ores que facin tractaments en la seva pròpia explotació i que no disposin de personal auxiliar i emprin productes fitosanitaris que no siguin o no generin gasos tòxics, molt tòxics o mortals.
El personal auxiliar de la distribució que manipuli productes fitosanitaris.
Els usuaris i usuàries professionals responsables dels tractaments terrestres, inclosos els no agrícoles.
Els agricultors i agricultores que facin tractaments emprant personal auxiliar.
El personal que intervingui directament en la venda de productes fitosanitaris d'ús professional, el qual ha de proporcionar la informació adequada sobre la seva utilització, els riscos per a la salut i el medi ambient i les instruccions per mitigar aquests riscos.
Els responsables tècnics de les empreses, entitats i explotacions agràries que apliquin productes fitosanitaris.
Els aplicadors de productes fitosanitaris a tercers.
Els/les aplicadors/ores que realitzin tractaments amb productes fitosanitaris que siguin gasos classificats com a tòxics, molt tòxics o mortals, o que generin gasos d'aquesta naturalesa.
Aquestes persones han d'acreditar prèviament el nivell bàsic o qualificat segons s'escaigui i d'acord amb el que especifiquen els apartats a) i b).
Persones que estan en possessió del títol i la llicència de pilot comercial d'avió o helicòpter, i realitzen tractaments fitosanitaris des d'aeronaus o mitjançant aeronaus, sens perjudici del compliment de la normativa que regula la concessió de llicències en l'àmbit de la navegació aèria.
16.1 Els continguts i la durada mínima dels cursos de formació per assolir els nivells de capacitació especificats a l'article 14 són els que s'especifiquen a l'annex 1.
16.2 Els cursos de formació, els pot organitzar directament el departament competent en matèria d'agricultura, a través del Servei competent en matèria de formació agrària, així com les universitats, els centres docents, les organitzacions de productors agraris i altres entitats.
16.3 Per als cursos que no siguin realitzats directament pel departament competent en matèria d'agricultura, cal l'homologació prèvia dels organismes, institucions o entitats que els vulguin fer i també l'homologació dels diferents cursos que es vulguin realitzar.
16.4 L'homologació d'aquests cursos es farà d'acord amb el que disposa l'Ordre de 15 de març de 2000, per la qual s'estableix el procediment per a l'homologació de cursos i activitats per a la millora de la qualificació professional agrària o norma que la substitueixi.
16.5 En la petició d'homologació dels cursos d'aplicadors i manipuladors de productes fitosanitaris de nivell bàsic i qualificat cal concretar el cultiu o grup de cultius a què va dirigit el curs en qüestió, als quals s'ha d'adaptar el programa del curs descrit a l'annex 3, així com les pràctiques de maquinària que s'han de realitzar obligatòriament en cada curs.
16.6 En totes les accions formatives s'han de realitzar sempre proves d'avaluació dels coneixements i les habilitats adquirides pels alumnes.
Aquestes proves han de ser objectives i realitzades per la direcció general competent en matèria de formació agrària del departament competent en matèria d'agricultura, tant en els cursos propis com en els homologats.
17.1 La capacitació corresponent als nivells que preveu l'article 14 s'entén assolida amb el certificat d'aprofitament del curs de formació del nivell corresponent, que lliura l'entitat que realitza el curs de formació.
Les persones que acreditin la titulació o formació que preveu l'annex 2.1 no han de realitzar el curs específic del nivell bàsic.
17.3 Les persones que acreditin la titulació o formació que preveu l'annex 2.2 no han de realitzar el curs específic del nivell qualificat.
17.4 A les persones que estiguin en possessió d'altres titulacions o diplomes oficials, universitaris o de formació professional, diferents dels esmentats a l'annex 2, se'ls han de convalidar davant el servei de formació agrària les unitats didàctiques acreditades documentalment que s'adeqüin als continguts de les programacions de l'annex 1 d'aquesta disposició, i han de cursar la resta d'unitats per tal de poder accedir al carnet d'aplicador i manipulador de productes fitosanitaris.
17.5 Mitjançant la seu electrònica corporativa de la Generalitat de Catalunya s'ha de mantenir actualitzada la relació dels nous ensenyaments que puguin ser equiparables als nivells de capacitació bàsic o qualificat.
17.6 La capacitació corresponent als nivells que preveu l'article 14 s'entén assolida amb el certificat d'aprofitament del curs de formació del nivell corresponent, realitzats en altres comunitats autònomes sempre que el seu programa s'adeqüi al que estableix l'annex 1.
Acreditació de la capacitació per a l'aplicació i manipulació de productes fitosanitaris:
18.1 El nivell de capacitació per a l'aplicació i manipulació de productes fitosanitaris s'acredita mitjançant la possessió d'un carnet identificador.
18.2 El carnet d'aplicador/a i manipulador/a de productes fitosanitaris, el poden sol·licitar les persones amb domicili legal a Catalunya.
18.3 La sol·licitud per a l'expedició del carnet d'aplicador/a i manipulador/a de productes fitosanitaris es realitza a través d'un imprès normalitzat que es pot descarregar del web http://www.gencat.cat/agricultura o obtenir en qualsevol dependència del departament competent en matèria d'agricultura.
Aquesta sol·licitud s'ha d'adreçar al servei de sanitat vegetal i s'ha de presentar a les seccions d'Agricultura i Sanitat Vegetal dels serveis territorials, a les oficines comarcals del departament competent en matèria d'agricultura o a la Xarxa d'Oficines de Gestió Empresarial, sens perjudici de fer ús de la resta de mitjans que estableix la Llei 26/2010, del 3 d'agost.
18.4 L'imprès de sol·licitud ha d'incloure les dades identificatives de la persona sol·licitant i anar acompanyat del certificat acreditatiu de la capacitació o, si s'escau, de la titulació o formació esmentada a l'article 18.
Resta exempta de la presentació d'aquesta documentació en el cas que el certificat l'expedeixi el departament competent en matèria d'agricultura, sigui d'un curs homologat pel departament esmentat o sigui un títol dels indicats a l'apartat II de l'annex expedit per una entitat de fora de Catalunya, sempre que s'autoritzi el departament a la verificació dels títols oficials de la persona sol·licitant.
18.5 L'òrgan competent per a l'expedició i renovació dels carnets d'aplicadors i manipuladors de productes fitosanitaris és el director o directora general competent en matèria d'agricultura del departament competent en aquesta matèria.
18.6 El termini màxim per expedir el carnet corresponent és de 40 dies.
Transcorregut aquest termini sense que la persona sol·licitant hagi rebut cap notificació s'entén estimada la seva sol·licitud.
18.7 Els carnets d'aplicadors i manipuladors de productes fitosanitaris emesos per altres comunitats autònomes tenen validesa dins de tot el territori de Catalunya.
19.1 El carnet té validesa durant un període de deu anys des de la seva expedició.
19.2 Per a la renovació dels carnets d'aplicadors i manipuladors de productes fitosanitaris caldrà presentar un imprès normalitzat que es pot descarregar des del web http://www.gencat.cat/agricultura o obtenir en qualsevol dependència del departament competent en matèria d'agricultura.
Aquestes sol·licituds s'han d'adreçar al servei de sanitat vegetal i s'han de presentar a les seccions d'Agricultura i Sanitat Vegetal dels serveis territorials, a les oficines comarcals del departament competent en matèria d'agricultura o a la Xarxa d'Oficines de Gestió Empresarial, sens perjudici de fer ús de la resta de mitjans que estableix la Llei 26/2010, del 3 d'agost.
19.3 Per a la renovació dels carnets d'aplicadors i manipuladors de productes fitosanitaris cal haver assistit a una jornada de reciclatge dels coneixements corresponents al nivell de capacitació inscrit o altre sistema de formació complementària que permeti l'actualització de coneixements en l'ús sostenible dels productes fitosanitaris.
Reconeixement de la condició de persona assessora en gestió integrada de plagues
Persones assessores en gestió integrada de plagues
20.1 Les persones que realitzen tasques d'assessorament en gestió integrada de plagues i l'ús segur dels productes fitosanitaris han de tenir uns coneixements adequats i suficients, els quals s'acrediten mitjançant el reconeixement com a assessor en gestió integrada de plagues.
20.2 La titulació requerida per a l'obtenció del reconeixement com a persona assessora en gestió integrada de plagues és la que s'estableix a l'annex 3 d'aquesta disposició.
Procediment de reconeixement de la condició de persona assessora en gestió integrada de plagues i d'inscripció en el Registre.
21.1 La persona, amb domicili legal a Catalunya, que vulgui obtenir el reconeixement com a persona assessora en gestió integrada de plagues ha de presentar un imprès normalitzat que es pot descarregar des del web http://www.gencat.cat/agricultura o obtenir en qualsevol dependència del departament competent en matèria d'agricultura.
La sol·licitud es presenta a les Seccions d'Agricultura i Sanitat Vegetal dels Serveis Territorials o a les oficines comarcals del departament competent en matèria d'agricultura, preferentment, o a la Xarxa d'Oficines de Gestió Empresarial, sense perjudici de fer ús de la resta de mitjans que estableix la Llei 26/2010, de 3 d'agost.
21.2 L'imprès de sol·licitud ha d'incloure les dades identificatives de la persona sol·licitant i anar acompanyada del títol universitari, de grau, màster o tercer cicle i formació professional de grau superior que s'esmenten a l'annex 3 d'aquest Decret.
Per a les titulacions universitàries posteriors a la implantació de l'Espai Europeu d'Educació Superior (EEES) i les titulacions de l'apartat 4 de l'annex 3, cal presentar certificació de l'expedient acadèmic amb indicació dels crèdits ECTS (European Credit Transfer System), si s'escau.
Resta exempta de la presentació d'aquesta documentació en el cas que les titulacions esmentades les expedeixi el departament competent en matèria d'agricultura o una entitat de fora de Catalunya, sempre que s'autoritzi aquest departament a verificar-la.
21.3 La direcció general competent en matèria d'agricultura pot sol·licitar a la persona interessada tota la documentació necessària per poder avaluar de forma convenient la formació acreditada.
Instrucció i resolució del procediment de reconeixement de la condició de persona assessora en gestió integrada de plagues
22.1 L'òrgan competent per al reconeixement de les persones assessores en gestió integrada de plagues és la direcció general competent en matèria d'agricultura.
22.2 Rebuda la sol·licitud de reconeixement de la condició de persona assessora en gestió integrada de plagues i la documentació corresponent, si es comprova que les dades aportades són incompletes o incorrectes, s'ha de requerir la persona sol·licitant perquè en un termini de deu dies esmeni les deficiències observades.
22.3 El director o directora general competent en matèria d'agricultura del departament competent en aquesta matèria, un cop comprovat el compliment dels requisits exigits, ha de dictar i notificar a la persona sol·licitant la resolució de reconeixement de la condició de persona assessora en gestió integrada de plagues.
La resolució s'ha de dictar i notificar a la persona sol·licitant en el termini màxim de 40 dies a comptar des de la presentació de la sol·licitud.
22.4 La resolució de desestimació ha de ser motivada.
Contra aquesta resolució es pot interposar recurs d'alçada davant el conseller o consellera del departament competent en matèria d'agricultura en el termini d'un mes a comptar de la notificació.
23.1 Mitjançant l'Agrupació de defensa vegetal (ADV) les persones agricultores lluiten de manera col·lectiva contra agents nocius dels vegetals mitjançant l'aplicació de tècniques de gestió integrada de plagues i la utilització racional dels productes fitosanitaris i altres mitjans de defensa fitosanitària.
23.2 L'agrupació de defensa vegetal ha d'estar constituïda en qualsevol fórmula jurídica vàlida en dret i ha de ser reconeguda pel departament competent en matèria d'agricultura.
23.3 Les finalitats de l'ADV són:
a) Lluitar de forma col·lectiva contra els agents nocius dels vegetals col·laborant amb el departament competent en matèria d'agricultura.
b) Aplicar la gestió integrada de plagues en les explotacions dels seus associats.
c) Promoure la utilització de mètodes alternatius a la lluita química en la lluita contra les plagues dels vegetals en les explotacions dels seus associats.
d) Promoure un ús sostenible dels productes fitosanitaris en les explotacions dels seus associats.
1) Les ADV han de ser persones jurídiques legalment constituïdes i sense ànim de lucre.
També poden sol·licitar el reconeixement com a ADV aquelles entitats associatives, cooperatives, societats agràries de transformació o ADF que estiguin inscrites en els registres corresponents.
2) Els seus associats, amb un nombre mínim de deu, han de ser persones físiques o jurídiques titulars d'explotacions agràries o forestals que tinguin la seva explotació o una part d'aquesta dins del territori de Catalunya o empreses proveïdores de material vegetal que estiguin degudament inscrites en el registre oficial d'empreses proveïdores de material vegetal.
3) L'àmbit d'actuació territorial de les ADV pot ser municipal o supramunicipal.
Tot i això, en un mateix municipi hi pot haver més d'una ADV.
4) Una mateixa identificació SIGPAC o una mateixa parcel·la cadastral solament pot estar associada a una ADV.
5) La dimensió d'una ADV ha de ser com a mínim la que estableix l'annex 4.
En cas de cultius minoritaris en una zona o bé d'àrees on no hi hagi ADV establertes, es podran reconèixer ADV tot i no arribar a la superfície mínima, previ informe del servei competent en matèria de sanitat vegetal.
6) Les agrupacions de defensa vegetal han de comptar, com a mínim, amb una persona física assessora tècnica, i recollir la possibilitat de prestar els seus serveis a temps parcial.
7) Aplicar els principis de la gestió integrada de plagues que estableix la Directiva 2009/128/CE del Consell, de 21 d'octubre de 2009, per la qual s'estableix el marc d'actuació comunitària per aconseguir un ús sostenible dels plaguicides, o norma que la substitueixi.
Reconeixement com a agrupació de defensa vegetal
25.1 L'entitat que vulgui obtenir el reconeixement com a ADV ha de presentar una sol·licitud, la qual es formalitza en un imprès normalitzat que es pot descarregar des del web http://www.gencat.cat/agricultura o obtenir en qualsevol dependència del departament competent en matèria d'agricultura.
La sol·licitud s'ha de presentar a les seccions d'Agricultura i Sanitat Vegetal dels serveis territorials o a les oficines comarcals del departament competent en matèria d'agricultura, preferentment, o a la Xarxa d'Oficines de Gestió Empresarial, sens perjudici de fer ús de la resta de mitjans que estableix la Llei 26/2010, del 3 d'agost.
En aquest cas, la Xarxa d'Oficines de Gestió Empresarial de la Generalitat de Catalunya pot fer la verificació formal de la documentació presentada, i una vegada realitzada aquesta verificació formal ha de trametre la documentació a la direcció general competent en matèria d'agricultura per al seu estudi i tramitació.
25.2 El model de sol·licitud ha de contenir la declaració responsable segons la qual es compleixen tots els requisits establerts en aquest Decret i en la normativa sectorial aplicable i ha d'informar de la documentació que la persona interessada ha de presentar per acreditar la identitat i la representació de la persona sol·licitant en el cas que no autoritzi la comprovació telemàtica d'aquestes dades per part de l'Administració, i els estatuts.
25.3 La sol·licitud ha d'anar acompanyada de la documentació següent:
a) Memòria descriptiva de les activitats en funció dels cultius.
b) Relació de municipis, i parcel·les associades a l'ADV, amb la seva identificació SIGPAC o cadastral i l'espècie vegetal present.
c) Relació dels socis de l'ADV.
d) Declaració segons la qual l'ADV aplica la gestió integrada de plagues en les explotacions dels seus associats d'acord amb el que estableix la Directiva 2009/128/CE del Consell, de 21 d'octubre de 2009, o norma que la substitueixi.
25.4 No obstant això, no cal presentar la documentació que ja s'hagi presentat anteriorment en el departament competent en matèria d'agricultura o en qualsevol altre organisme de l'Administració i les dades de la qual no hagin variat i continuïn essent vigents.
En aquest cas, quan s'iniciï el procediment administratiu en una oficina del departament competent en matèria d'agricultura diferent d'aquella on es va presentar la documentació o a la Xarxa d'Oficines de Gestió Empresarial, cal indicar en l'imprès de sol·licitud en quin procediment i unitat es va presentar la documentació.
25.5 La inexactitud, falsedat o l'omissió, de caràcter essencial, en qualsevol dada en una declaració responsable comporta, amb audiència prèvia a la persona interessada, deixar sense efecte el tràmit corresponent i impedeix l'exercici del dret o de l'activitat afectada.
S'entenen de caràcter essencial les dades identificatives de la persona sol·licitant, la previsió de les activitats a desenvolupar i la informació indicada a les lletres b) i c).
Instrucció i resolució del procediment de reconeixement
26.1 Rebuda la sol·licitud de reconeixement i la documentació corresponent, si l'òrgan instructor comprova que les dades aportades són incompletes o incorrectes, ha de requerir a la persona sol·licitant perquè en un termini de deu dies esmeni les deficiències observades.
26.2 Un cop comprovat el compliment dels requisits exigits en la normativa corresponent, la persona titular de la direcció general competent en matèria d'agricultura ha de dictar la resolució de reconeixement com a ADV.
26.3 La resolució s'ha de dictar i notificar a l'entitat sol·licitant en el termini màxim de 40 dies a comptar des de la presentació de la sol·licitud de reconeixement.
L'Administració pot ampliar per una sola vegada aquest termini per motius de complexitat de l'expedient.
L'ampliació i la durada s'han de motivar degudament i s'ha de notificar a la persona sol·licitant abans que expiri el termini inicial.
26.4 En cas de manca de resolució expressa, l'entitat sol·licitant pot entendre estimada la sol·licitud per silenci administratiu.
26.5 La resolució de desestimació ha de ser motivada.
26.6 La resolució comporta el reconeixement que l'ADV compleix amb els principis de la gestió integrada de plagues establerts per la Directiva 2009/128/CE del Consell, de 21 d'octubre de 2009, o norma que la desplegui o substitueixi.
27.1 Els membres de l'ADV són assessorats en l'aplicació correcta de la gestió integrada de plagues i de la resta de finalitats de l'ADV per una persona física assessora tècnica reconeguda d'acord amb el que estableixen els articles 20 a 22.
27.2 En aquelles ADV que, per la seva dimensió, requereixin la participació de diverses persones assessores tècniques, s'ha de designar un responsable tècnic de l'ADV que s'encarregui de la coordinació tècnica dins de l'ADV.
27.3 La persona física assessora tècnica ha d'assessorar els socis de l'ADV en l'aplicació correcta de la gestió integrada de plagues i de la resta de finalitats de l'ADV.
27.4 Les persones físiques assessores tècniques de les ADV han d'assistir, quan se les convoqui, a les activitats de formació, reciclatge i coordinació tècnica que programi la direcció general competent en matèria de sanitat vegetal.
28.1 Les ADV estan obligades a col·laborar amb el departament competent en matèria de sanitat dels vegetals en la lluita contra:
b) Les plagues qualificades d'utilitat pública.
c) Les sotmeses a mesures de la Unió Europea d'emergència i/o de control.
d) Altres plagues que constin en la llista d'alertes de l'Organització Europea per a la Protecció de les Plantes (OEPP-EPPO), que es puguin introduir en el territori.
e) Les plagues comunes per les quals es desenvolupi una campanya de lluita col·lectiva.
28.2 Durant el mes de gener de cada any, les ADV han de presentar una breu memòria de les activitats realitzades durant l'any anterior, indicant:
a) Relació de cultius i organismes nocius que són objecte de seguiment, nombre de punts, freqüència de les observacions, metodologia i principals resultats obtinguts.
b) Mesures de control realitzades indicant objectiu, metodologia i principals resultats obtinguts.
c) Relació de socis de l'ADV, amb indicació del seu nom i cognoms i NIF.
d) Relació de les parcel·les que estan inscrites en l'ADV, amb indicació de la seva identificació SIGPAC o cadastral, la superfície, si escau, i l'espècie o espècies vegetals presents.
Aquesta memòria, no cal presentar-la si ja s'ha presentat juntament amb la documentació necessària per rebre els ajuts establerts pel sector agrícola en matèria de sanitat vegetal, sempre que tingui els continguts assenyalats en el punt anterior.
28.3 L'ADV ha de vetllar perquè en totes les explotacions que té associades s'apliquin els principis de la gestió integrada de plagues que estableix la Directiva 2009/128/CE del Consell, de 21 d'octubre de 2009, o norma que la substitueixi.
29.1 La retirada del reconeixement es produeix en els casos següents:
b) Haver estat dos anys consecutius sense tenir activitat o sense haver presentat la memòria d'activitats a què fa referència l'article 28.
Aquest termini comença a comptabilitzar-se des del 31 de gener de l'any en què es va presentar la darrera memòria d'activitats al departament competent en matèria d'agricultura.
c) Per incompliment de les obligacions establertes en aquest Decret.
29.2 En el cas dels apartats b) i c) s'inicia un expedient de retirada de reconeixement.
A aquests efectes, es tramet a l'entitat una proposta de resolució de retirada de reconeixement en la qual s'han d'indicar les causes que han donat lloc a l'inici d'aquest expedient.
Transcorregut el termini de deu dies per presentar al·legacions i la documentació que es consideri adient en defensa dels seus drets i interessos, la persona titular de la direcció general competent en matèria d'agricultura del departament competent en matèria d'agricultura dicta resolució.
L'incompliment del que preveu aquest Decret serà sancionat d'acord amb la normativa sectorial aplicable i la Llei de l'Estat 43/2002, de 20 de novembre, de sanitat vegetal.
30.1 Correspon al director o a la directora dels serveis territorials del departament competent en matèria d'agricultura corresponents acordar l'inici dels procediments sancionadors i designar-ne l'instructor o la instructora.
30.2 Són competents per imposar les sancions els òrgans següents:
a) El director o la directora dels serveis territorials corresponents, en el cas de sancions lleus i greus.
b) El director o la directora general competent en matèria d'agricultura en cas de sancions molt greus.
c) El conseller o consellera competent en matèria d'agricultura, en cas de sancions que comportin el tancament de l'activitat.
30.3 Els òrgans competents per resoldre els recursos d'alçada són:
a) El director o la directora general competent en matèria d'agricultura quan el recurs s'interposi contra actes, dictats pel director o la directora general dels serveis territorials corresponents.
b) El conseller o la consellera del departament competent en matèria d'agricultura, quan el recurs s'interposi contra actes dictats pel la director o la directora general competent en matèria d'agricultura.
El departament competent en matèria d'agricultura ha de facilitar, mitjançant el seu web, i a través dels seus serveis territorials i de les oficines comarcals i a través de la Xarxa d'Oficines de Gestió Empresarial de la Generalitat de Catalunya, informació sobre la tramitació i requisits del Registre oficial de productors i operadors de mitjans de defensa fitosanitària de Catalunya, de la capacitació per a l'aplicació i manipulació de productes fitosanitaris i l'obtenció del corresponent carnet d'aplicador i manipulador de productes fitosanitaris, sobre el reconeixement de la condició de persona assessora en gestió integrada de plagues i sobre reconeixement de les ADV.
Les comunicacions al registre es poden fer per via telemàtica a partir del moment en què el sistema informàtic del departament competent en matèria d'agricultura permeti instrumentar els mecanismes adients per a la seva posada en funcionament i d'acord amb el que regula el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
a) Es crea el fitxer de dades de caràcter personal dels productors i operadors de mitjans de de defensa fitosanitària, les dades del qual consten a l'annex 5.
Les dades de caràcter personal contingudes en el fitxer Persones assessores en gestió integrada de plagues regulades a l'apartat 6.17 de l'annex I de l'Ordre AAR/222/2013, de 12 de setembre, de regulació dels fitxers de dades de caràcter personal gestionats pel Departaments d'Agricultura, Ramaderia, Pesca, Alimentació i Medi Natural i l'Institut Català de la Vinya i el Vi, que se suprimeix per aquest Decret, s'incorporen al fitxer creat per aquesta disposició addicional.
b) Es fa una nova redacció de l'apartat 6.1 de l'annex I de l'Ordre AAR/222/2013, de 12 de setembre, de regulació dels fitxers de dades de caràcter personal gestionats pel departament d'Agricultura, Ramaderia, Pesca, Alimentació i Medi Natural i l'Institut Català de la Vinya i el Vi, que passa a tenir la redacció següent:
La finalitat és disposar de la informació prevista en les normes corresponents sobre els registres inclosos en aquest fitxer.
Els usos són els derivats de la gestió de les dades d'aquests registres, sigui per a les autoritzacions o per al control dels diferents aspectes regulats en aquests registres.
Aquest fitxer inclou la gestió dels registres següents: Registre oficial de maquinària agrícola (Reial decret 1013/2009, de 19 de juny).
Inclou, així mateix, la gestió dels plans de gestió de les dejeccions ramaderes i els plans de reconversió de les plantacions de fruita dolça.
b) Persones i col·lectius interessats o obligats a subministrar les dades.
Persones físiques titulars, o representants de persones jurídiques o entitats, relacionades amb l'activitat agrícola.
c) Procedència de les dades: a través del mateix interessat, o del seu representant.
d) Procediment de recollida de dades: sol·licituds i formularis.
e) Estructura bàsica del fitxer i descripció dels tipus de dades de caràcter personal,
e1) Dades identificatives: nom i cognoms, número d'identificació fiscal (NIF), número d'identificació d'estrangeria (NIE) o número de passaport.
e2) Dades de característiques personals: Sexe, estat civil.
e3) Dades acadèmiques i professionals: formació, titulacions, experiència professionals, situació laboral.
e4) Altres dades: dades identificatives de la maquinària.
f) Cessions de dades de caràcter personal: d'acord amb l'article 21.1 de la llei orgànica 15/1999, de 13 de desembre, de protecció de dades de caràcter personal, al ministeri competent en matèria d'agricultura, a la Comissió Europea i als ens locals.
g) Transferències internacionals de dades a països tercers: no se'n preveuen.
h) Servei o unitat administrativa responsable: Direcció General d'Agricultura i Ramaderia.
i) Unitats administratives davant de les quals es poden exercir els drets d'accés, rectificació, cancel·lació i oposició: Subdirecció general d'Agricultura (Gran Via de les Corts Catalanes 612-614, 08007 Barcelona; tel 933046700: [EMAIL] ).
j) Nivell de mesures de seguretat: mitjà.
c) La destinació de les dades de caràcter personal incloses en el registre oficial de carnets de manipuladors de plaguicides Registre oficial de maquinària agrícola passen a integrar-se en el fitxer Registre oficial de productors i operadors de mitjans de defensa fitosanitària de Catalunya.
Les persones físiques o jurídiques que tinguin el domicili social a Catalunya i que al moment de l'entrada en vigor de la present disposició estiguin inscrites en el Registre oficial d'establiments i serveis plaguicides a l'empara del Decret 149/1997, de 10 de juny, i que realitzin alguna de les activitat indicades a l'article 4, s'inscriuen d'ofici en la secció corresponent del Registre oficial de productors i operadors de mitjans de defensa fitosanitària de Catalunya.
En compliment del que disposa el Reial decret 1311/2012, de 14 de setembre, pel qual s'estableix el marc d'actuació per aconseguir un ús sostenible dels productes fitosanitaris, les persones físiques o jurídiques que sense tenir el domicili legal a Catalunya estan inscrites en el Registre oficial d'establiments i serveis plaguicides a l'empara del Decret 149/1997, de 10 de juny, i que realitzin alguna de les activitat indicades a l'article 4 causen baixa d'aquestes activitats en aquest registre, i les seves dades han de ser trameses a l'oficina de registre corresponent per tal que procedeixi a la seva inscripció.
Les persones que tinguin reconeguda la condició d'assessor en gestió integrada de plagues, d'acord amb el que estableix l'Ordre AAM/188/2013, de 21 de juny, per la qual es regula el procediment per al reconeixement de la condició de persona assessora en gestió integrada de plagues, s'inscriuen d'ofici a la secció III del Registre.
Les persones que tinguin acreditada una capacitació d'acord amb el que estableix l'Ordre ARP/455/2006, de 22 de setembre, per la qual es regula la formació de les persones que realitzen activitats relacionades amb la utilització de productes fitosanitaris, i estiguin en possessió del corresponent carnet d'aplicador i manipulador de productes fitosanitaris en vigor, s'inscriuran d'ofici a la secció IV del Registre, amb la vigència que indiqui el carnet corresponent.
Les ADV que en la data d'entrada en vigor d'aquest Decret estan aprovades a l'empara de la Ordre d'11 d'abril de 1983, per la qual es regulen les agrupacions de defensa vegetal, tenen la consideració de reconegudes i s'inscriuen d'ofici a la secció V del Registre oficial de productors i operadors de mitjans de defensa fitosanitària de Catalunya regulat en aquest Decret.
Tot i això, les ADV han de presentar en un termini no superior a sis mesos una declaració responsable segons la qual compleixen els requisits que estableix aquest Decret i indicant el nom de la persona física assessora tècnica.
Transcorregut el termini sense que s'hagi procedit a la presentació d'aquesta documentació es presumeix que l'ADV no té activitat i s'ha de procedir a iniciar l'expedient de retirada del reconeixement de l'article 29 i la consegüent baixa del registre d'acord amb el procediment que estableix l'article 10.
A aquestes ADV no els és d'aplicació l'apartat 5 de l'article 24.
Els carnets de nivell especial expedits als aplicadors professionals i altre personal d'empreses de serveis que apliquin productes fitosanitaris tòxics o molt tòxics que siguin o generin gasos, per a cadascuna de les modalitats d'aplicació específiques vigents fins ara en aplicació de l'Ordre ARP/455/2006: bromur de metil i altres fumigants per a la desinfecció de sòls, fosfur d'alumini i magnesi per al control dels micromamífers del sòl, i fumigador de productes, locals i contenidors, són vàlids fins al 26 de novembre de 2015.
Els carnets expedits abans del 10 de juliol de 2013, d'acord amb l'Ordre ARP/455/2006, de 22 de setembre, de nivell bàsic, qualificat, fumigador i pilot aplicador, tenen la vigència que indica el carnet.
Transcorregut el termini s'han de renovar d'acord amb el que determina aquest Decret.
Les sol·licituds d'inscripció al Registre oficial d'establiments i serveis plaguicides regulat pel Decret 149/1997, de 10 de juny, que realitzin alguna de les activitats indicades a l'article 4, les de sol·licitud del carnet d'aplicador i manipulador de productes fitosanitaris, les de reconeixement com a persona assessora en gestió integrada de plagues i les de reconeixement com a ADV, i que a l'entrada en vigor d'aquest Decret estan en tramitació, han d'adequar-se al que estableix aquest Decret.
En aquest sentit la direcció general competent en matèria d'agricultura, en un termini no superior a tres mesos des de l'entrada en vigor d'aquest Decret ha d'indicar a cadascuna de les persones i entitats sol·licitants la documentació que li cal aportar.
Queden derogades les normatives següents:
- Ordre d'11 d'abril de 1983, per la qual es regulen les agrupacions de defensa vegetal (DOGC núm. 341, d'1.7.1983).
- Ordre ARP/455/2006, de 22 de setembre, per la qual es regula la formació de les persones que realitzen activitats relacionades amb la utilització de productes fitosanitaris (DOGC núm. 4732, de 3.10.2006), modificada per l'Ordre AAM/152/2013, de 28 de juny (DOGC núm. 6413, de 9.7.2013).
- Ordre AAM/188/2013, de 21 de juny, per la qual es regula el procediment per al reconeixement de la condició de persona assessora en gestió integrada de plagues (DOGC núm. 6408, de 2.7.2013).
- Apartat 6.17 de l'annex 1 de l'Ordre AAR/222/2013, de 12 de setembre, de regulació dels fitxers de dades de caràcter personal gestionats pel Departament d'Agricultura, Ramaderia, Pesca, Alimentació i Medi Natural, i l'Institut Català de la Vinya i el Vi.
Modificació del Decret 149/1997, de 10 de juny, pel qual es regula el registre oficial d'establiments i serveis plaguicides
Es modifica l'article 3.2 del Decret 149/1997, de 10 de juny, pel qual es regula el Registre oficial d'establiments i serveis plaguicides, que queda redactat de la manera següent:
"3.2 Resten exclosos de l'obligació d'inscriure's en el Registre:
a) Els i les titulars dels establiments on es fabriquin, es manipulin, s'emmagatzemin o es comercialitzin únicament desinfectants de material clínic o farmacèutic, d'ambients clínics i quirúrgics o plaguicides d'ús en higiene personal.
b) Els i les titulars dels establiments on es fabriquin, es manipulin, s'emmagatzemin o es comercialitzin productes sotmesos al règim de control dels medicaments veterinaris.
c) Els i les titulars dels establiments on es comercialitzin exclusivament plaguicides autoritzats per a usos domèstics o per a ús en higiene personal.
d) Els i les titulars dels establiments on es fabriquin, es manipulin, s'emmagatzemin o es comercialitzin productes fitosanitaris i altres mitjans de defensa fitosanitària.
e) Els que realitzin serveis d'aplicació dels productes als quals es refereixen els punts a), b), c) i d) d'aquest apartat."
Es faculta el conseller o la consellera del departament competent en matèria d'agricultura per modificar els annexos quant a les matèries a impartir en el cursos en situacions d'avenços tècnics o per adaptar el seu contingut a la normativa de la Unió Europea, per adaptar els coneixements i les titulacions a la normativa en matèria d'educació i universitats, així com per modificar les superfícies mínimes que ha de tenir una ADV.
Regulació de les inspeccions periòdiques d'equips d'aplicació de productes fitosanitaris.
Es faculta el conseller o la consellera del departament competent en matèria d'agricultura per regular les inspeccions periòdiques d'equips d'aplicació de productes fitosanitaris.
Continguts i durada mínima dels cursos de formació per assolir la capacitació suficient per a l'aplicació i manipulació de productes fitosanitaris d'ús professional.
A) Programa del curs pel nivell de capacitació bàsic (mínim de 25 hores lectives)
Plagues (inclou les malalties i les males herbes) dels cultius: classificació i descripció.
Productes fitosanitaris: classificació i descripció.
Importància i contingut de les etiquetes i de les fitxes de dades de seguretat: classificació i etiquetatge.
Pictogrames, paraules d'advertiment, frases de risc o indicacions de perill, consells de prudència, símptomes d'intoxicació i recomanacions per a l'usuari.
Concepte de seguretat alimentària.
Riscos per a la població en general.
Riscos per a l'aplicador o aplicadora: intoxicacions i altres efectes sobre la salut.
Mesures per reduir els riscos sobre la salut: nivells d'exposició de l'operari o operària.
Mesures preventives i de protecció de l'aplicador o aplicadora.
Mètodes de control de plagues, malalties i males herbes incloent els mètodes alternatius.
Factors a tenir en compte per a una aplicació eficient i correcta.
Neteja, manteniment i inspeccions periòdiques dels equips.
Pràctiques d'aplicació de tractament fitosanitari.
B) Programa del curs per al nivell de capacitació qualificat (mínim de 60 hores lectives)
Plagues (inclou les malalties i males herbes) dels cultius: classificació, descripció i danys que produeixen.
Mètodes de control de plagues, malalties i males herbes.
Importància dels mètodes no químics.
Mitjans de protecció fitosanitària.
Estratègies i tècniques per a la gestió integrada de plagues.
Control biològic i altres tècniques alternatives per al control de plagues en diferents cultius.
Principis generals de la gestió integrada de plagues.
Presa de decisions en protecció fitosanitària i iniciació a l'avaluació comparativa.
Pràctiques d'identificació de plagues i d'organismes de control biològic i el seu maneig.
Producció integrada i producció ecològica.
Productes fitosanitaris: substàncies actives i preparats comercials.
Elecció de productes fitosanitaris.
Identificació i interpretació de les etiquetes i de les fitxes de dades de seguretat.
Riscos relacionats amb l'ús d'equips d'aplicació de productes fitosanitaris.
Concepte de seguretat alimentària i alerta sanitària.
- Riscos per a la població en general i els grups vulnerables.
- Riscos per a l'aplicador: intoxicacions i altres efectes sobre la salut.
Vigilància sanitària de la població exposada a plaguicides.
- Estructures de vigilància sanitària i disponibilitat d'accés per informar sobre qualsevol incident o sospita d'incident.
Mesures per reduir els riscos sobre la salut: nivells d'exposició de l'operari.
Mesures preventives i de protecció de l'aplicador.
Factors a tenir en compte per a una eficient i correcta aplicació.
Importància de la dosificació i dels volums d'aplicació.
Neteja, regulació i calibratge dels equips.
Manteniment, revisions i inspeccions periòdiques dels equips.
Pràctiques de revisió i calibratge d'equips.
Pràctiques d'aplicació de tractament fitosanitaris.
Registre de plagues i de tractaments en les explotacions agràries.
Normativa que afecta la utilització de productes fitosanitaris: compra, transport i emmagatzematge.
Autorització i registre de productes fitosanitaris, i mesura en què afecta la utilització d'aquests.
b) Dels productes vegetals emmagatzemats.
c) Dels locals i instal·lacions agrícoles.
d) Dels mitjans de transport i utillatge agrícola.
f) Dels cultius en ambient confinat.
Propietats, modes i espectre d'acció dels fumigants.
Transport, emmagatzematge i manipulació de fumigants.
Factors a considerar en l'aplicació dels diferents fumigants.
Tècniques i equips de fumigació.
Manteniment, regulació, calibratge, revisió i inspecció dels equips.
Perillositat i riscos específics per a la salut.
Detectors de gasos, màscares, filtres i altres elements de seguretat.
Manteniment dels elements i equips de seguretat.
Interpretació de l'etiquetatge i de les fitxes de seguretat.
Planificació de les fumigacions: aspectes a considerar.
Preparació i senyalització de les mercaderies, recintes i zones a fumigar.
Legislació específica sobre fumigants i la seva aplicació.
Exercicis de desenvolupament de casos pràctics.
Generalitats de protecció vegetal.
Productes fitosanitaris: classificació i característiques dels diferents grups.
Formulacions de productes fitosanitaris: naturalesa i característiques.
Mitjans i equips d'aplicació aèria (I): instal·lacions fixes en els diferents tipus d'aeronaus.
Equips per a les diferents tècniques d'aplicació.
Mitjans i equips d'aplicació (II): funcionament, regulació, manteniment i calibratge d'equips.
Tècniques d'aplicació aèria de petits i mitjans volums: ULV, polvorització, empolsinada i escampada.
Tècniques d'aplicació aèria de grans volums i compactes.
Meteorologia aplicada a l'activitat fitosanitària.
Planificació de tractaments agroforestals: avaluació prèvia, obstacles al vol a baixa cota i pla de vol.
Pistes i helipistes agroforestals: característiques i condicions, instal·lacions, equips, mitjans auxiliars per a aprovisionaments i rebuig d'envasos buits.
Riscos per al medi ambient derivats de la utilització dels productes fitosanitaris: perillositat per a la fauna silvestre i el bestiar, fitotoxicitat i contaminació de sòls i aigües.
Tècniques especials antideriva.
Riscos derivats de la utilització dels productes fitosanitaris per a la salut de les persones: toxicologia, intoxicacions i primers auxilis.
Els residus de productes fitosanitaris: dissipació del residu, terminis de seguretat i LMR en productes vegetals i aigües prepotables.
Titulacions i formació que acrediten els coneixements dels nivells de capacitació bàsic i qualificat d'aplicador i manipulador de productes fitosanitaris.
A) Titulacions i formació que acrediten els coneixements del nivell de capacitació bàsic.
Títol de tècnic/a auxiliar de la branca agrària, sempre que hagin iniciat els estudis de primer grau de formació professional agrària a partir del curs 1995-1996 i els hagin cursat en alguna de les escoles i els centres de capacitació agrària del departament competent en matèria d'agricultura.
Haver cursat i aprovat els cursos del Programa de garantia social o dels programes de qualificació professional inicial en les especialitats de jardineria i agropecuàries a les escoles del departament competent en matèria d'agricultura a partir del curs 1999-2000.
Acreditació de les unitats de competència del catàleg de qualificacions professionals que corresponen a formacions equivalents a l'establerta per al nivell bàsic.
En l'actualitat la UC1295_1, realitzar activitats auxiliars en el control d'agents causants de plagues i malalties a les plantes forestals, i la UC0518_1, realitzar operacions auxiliars per al reg, adob i aplicació de tractaments en cultius agrícoles.
Titulacions dels certificats de professionalitat que continguin formacions equivalents a l'establerta per al nivell bàsic.
Actualment els certificats de professionalitat d'activitats auxiliars en agricultura, activitats auxiliars en vivers, jardins i centres de jardineria, activitats auxiliars en conservació i millora de forests.
Haver superat els mòduls formatius de certificats de professionalitat o els mòduls professionals dels cicles formatius que tinguin com a referent el catàleg de qualificacions professionals i que contenen formacions equivalents a l'establerta per al nivell bàsic.
B) Titulacions i formació que acrediten els coneixements del nivell de capacitació qualificat.
Titulacions universitàries oficials amb plans d'estudi anteriors a l'Espai Europeu d'Educació Superior (EEES) d'enginyeria agrònoma, Enginyeria tècnica agrícola, Enginyeria forestal i Enginyeria tècnica forestal.
Titulacions corresponents a llicenciatures, enginyeries superiors, enginyeries tècniques, títols de grau, màsters o tercers cicles, i títols de formació professional superior, que compleixen la condició de sumar en conjunt 40 ECTS (European Credit Transfer System) en matèries relacionades directament amb la producció vegetal, i en particular en aquelles que, a banda de la denominació particular que rebin en el pla d'estudis corresponent, responguin de manera inequívoca als continguts següents: edafologia, fisiologia vegetal, botànica, millora vegetal, fitotècnia, cultius herbacis, cultius hortícoles, cultius llenyosos, silvicultura, planificació general dels cultius i aprofitaments forestals, avaluació de l'impacte ambiental, mecanització agrària, protecció vegetal, entomologia agrícola o forestal, patologia vegetal, malherbologia, química agrícola.
Dels 40 ECTS esmentats, almenys 12 han de ser de matèries que estiguin relacionades directament amb la protecció vegetal, i en particular aquelles que, a banda de la denominació particular que rebin en el pla d'estudis corresponent, responguin de manera inequívoca als continguts següents: protecció vegetal, entomologia agrícola o forestal, patologia vegetal, malherbologia, mecanització (Maquinària i equips per a la protecció dels cultius).
Titulacions dels cicles formatius de grau superior LOGSE de gestió i organització d'empreses agropecuàries, gestió i organització dels recursos naturals i paisatgístics, obtingudes en les escoles i centres de capacitació agrària dependents del departament competent en matèria d'agricultura i en els centres que hagin homologat en el departament competent en matèria d'agricultura aquests ensenyaments.
Titulacions dels cicles formatius de grau mitjà LOGSE d'explotacions agràries extensives, explotacions agrícoles intensives, jardineria i treballs forestals i conservació del medi natural, obtingudes en les escoles i centres de capacitació agrària dependents del departament competent en matèria d'agricultura i en els centres que hagin homologat aquests ensenyaments en el departament competent en matèria d'agricultura.
Titulacions dels cicles formatius LOE que continguin formacions equivalents a les establertes per al nivell qualificat.
Actualment els cicles de grau mitjà de producció agropecuària, producció agroecològica, jardineria i floristeria, els cicles de grau superior de gestió forestal i medi natural, i paisatgisme i medi rural, i els cicles de grau superior en gestió forestal i del medi natural.
Títol de tècnic/a especialista de la branca agrària, sempre que hagin iniciat els estudis de segon grau de formació professional agrària a partir del curs 1995-1996 i els hagin cursat en alguna de les escoles i els centres de capacitació agrària del departament competent en matèria d'agricultura.
Tindran els mateixos drets les persones que estiguin en possessió del títol de capatàs agrícola, si compleixen els requisits esmentats anteriorment.
Acreditació de les unitats de competència del catàleg de qualificacions professionals que corresponen a formacions equivalents a l'establerta per al nivell qualificat.
En l'actualitat la UC0525_2, controlar les plagues, malalties, males herbes i fisiopaties, i la UC0718_2, controlar i manejar l'estat sanitari de l'agrosistema.
Certificats de professionalitat que continguin formacions equivalents a l'establerta per al nivell qualificat.
Actualment els certificats de professionalitat d'agricultura ecològica, producció de llavors i plantes en viver, horticultura i floricultura, fructicultura, cultius herbacis, instal·lació i manteniment de jardins i zones verdes, repoblacions forestals i tractaments silvícoles, gestió de la producció de llavors i plantes en viver, gestió i manteniment d'arbres i palmeres ornamentals, gestió de la instal·lació i manteniment de gespes en camps esportius, gestió de la producció agrícola, gestió de repoblacions forestals i de tractaments silvícoles, control i protecció del medi natural.
Haver superat els mòduls formatius de certificats de professionalitat o els mòduls professionals dels cicles formatius que tinguin com a referent el catàleg de qualificacions professionals i que contenen formacions equivalents a l'establerta per al nivell qualificat.
Les titulacions de persones d'altres estats membres de la UE seran avaluades d'acord amb el que estableix la Directiva 2005/36/CE del Parlament Europeu i del Consell, de 7 de setembre de 2005, relativa al reconeixement de qualificacions professionals.
Titulació habilitadora per exercir com a persona assessora en gestió integrada de plagues
A) La titulació habilitadora per exercir com a persona assessora en gestió integrada de plagues comprèn llicenciatures, enginyeries superiors, enginyeries tècniques, títols de grau, màsters o tercer cicles, i títols de formació professional superior, que compleixen la condició de sumar en el seu conjunt 40 ECTS (European Credit Transfer System) en matèries relacionades directament amb la producció vegetal, i en particular en aquelles que, a banda de la denominació particular que rebin en el pla d'estudis corresponent, responguin de manera inequívoca als continguts següents:
- Planificació general dels cultius i aprofitaments forestals
- Avaluació de l'impacte ambiental
Dels 40 ECTS esmentats, almenys 12 han de ser de matèries que estiguin relacionades directament amb la protecció vegetal, i en particular aquelles que, a banda de la denominació particular que rebin en el pla d'estudis corresponent, responguin de manera inequívoca als continguts següents:
- Mecanització (Maquinària i equips per a la protecció dels cultius)
B) Les titulacions universitàries oficials amb plans d'estudi anteriors a l'Espai Europeu d'Educació Superior (EEES) que compleixen aquestes condicions són:
C) Compleixen també les condicions especificades en el punt 1 les titulacions següents de formació professional:
- Tècnic/a superior en paisatgisme i medi rural
- Tècnic/a superior en gestió forestal i del medi natural
- Les titulacions universitàries oficials amb plans d'estudi anteriors a l'Espai Europeu d'Educació Superior (EEES) quan els seus titulars puguin acreditar haver rebut formació equivalent a la que recull l'apartat 1.
Superfícies mínimes que ha de tenir una ADV.
Les superfícies mínimes que han de tenir les ADV són les de la taula següent:
Olivera (secà i regadiu deficitari)
Ametller (secà i regadiu deficitari)
En cas d'haver-hi més d'un cultiu dins de l'ADV, s'ha de complir:
∑ (superfície de cada cultiu * factor de ponderació de cada cultiu ) > 100
Fitxers de dades de caràcter personal de productors i operadors de mitjans de defensa fitosanitària
5.1 Denominació: Registre oficial de productors i operadors de mitjans de defensa fitosanitària de Catalunya
a) Finalitat i usos: La finalitat és la gestió integrada de defensa contra les plagues.
Els usos són la inscripció de les empreses que fabriquen, comercialitzen, distribueixen o apliquen productes fitosanitaris, dels usuaris professionals de productes fitosanitaris, de les persones assessores en gestió integrada de plagues i de les agrupacions de defensa vegetal en el Registre oficial de productors i operadors de defensa fitosanitària de Catalunya.
b) Persones i col·lectius interessats o afectats en el subministrament de dades: Les persones físiques i els representants de persones jurídiques que fabriquin, comercialitzin, manipulin o apliquin productes fitosanitaris d'ús professional; el personal tècnic reconegut com a assessor en gestió integrada de plagues i les agrupacions de defensa vegetal.
c) Procedència de les dades: a través de l'interessat/ada o del seu representant legal.
d) Procediment de recollida de dades: per mitjà de formularis en paper o electrònics.
e) Estructura bàsica del fitxer i descripció dels tipus de dades de caràcter personal incloses:
e1) Dades de caràcter identificatiu de les empreses que fabriquen, comercialitzen productes fitosanitaris o realitzen tractaments amb aquests productes.
Nom i cognom i si escau la denominació social de l'entitat a la qual representen, adreça postal completa i adreça electrònica professional, número d'identificació fiscal (NIF), nom comercial de l'establiment o servei, nom i cognoms del responsable tècnic.
e2) Dades de caràcter comercial de les empreses que fabriquen, comercialitzen productes fitosanitaris o realitzen tractaments amb aquests productes:
Tipus d'activitat que realitza i classe de productes.
e3) Dades de caràcter identificatiu de les persones físiques que apliquen o manipulen productes fitosanitaris o que siguin persones assessores en gestió integrada de plagues.
Nom i cognoms de les persones físiques, adreça postal completa i adreça electrònica professionals.
Número d'identificació fiscal (NIF), número d'identificació d'estrangeria (NIE) o número de passaport.
e4) Dades de caràcter identificatiu de les agrupacions de defensa vegetal
Denominació, adreça completa i número d'identificació fiscal (NIF) de l'entitat.
Nom, cognoms i número de identificació fiscal (NIF) del seu representant legal.
Nom, cognom i número de identificació fiscal (NIF) dels tècnics de l'entitat.
f) Cessions de dades de caràcter personal.
A entitats públiques dependents de la Generalitat de Catalunya, a l'Administració General de l'Estat o a d'altres comunitats autònomes, i entitats públiques que en depenguin i als municipis, en l'àmbit de les seves competències, d'acord amb la Llei 43/2002, de sanitat vegetal.
g) Transferència internacional de dades: no se'n preveuen.
h) Òrgan responsable: direcció general competent en matèria d'agricultura del departament competent en matèria d'agricultura.
i) Òrgan davant del qual es pot exercir el dret d'accés, oposició, rectificació i cancel·lació: direcció general competent en matèria d'agricultura del departament competent en matèria d'agricultura (Gran Via de les Corts Catalanes, 612-614, 08007 Barcelona, tel. 933046700, [EMAIL] ).
j) Mesures de seguretat amb indicació del nivell exigible.